softcatala/Softcatala-Web-Texts-Dataset huggingface dataset:
La Generalitat Valenciana adaptarà GNU/Linux al valencià i contribuirà en la traducció de la documentació del GNOME
2004-05-10 00:00:00

Fa poques setmanes la Generalitat Valenciana va anunciar [ Lliurex](http://www.lliurex.net/val/), un projecte de la Conselleria de Cultura, Educació i Esport que té com a objectiu principal la introducció de les noves tecnologies de la informació i la comunicació, basades en el programari lliure, en el sistema educatiu de la Comunitat Valenciana. La distribució de GNU/Linux Lliurex està basada en Debian i portarà de sèrie aplicacions com ara l'OpenOffice, Mozilla o Gnome. Aquestes aplicacions seran adaptades al valencià per l'Àrea de Política Lingüística de la Conselleria de Cultura, Educació i Esport. La versió en valencià s’ajustarà a l’estàndard lingüístic ISO amb una configuració local. Les versions en valencià d'aquests programes es faran introduint les variants pròpies valencianes a les traduccions existents en català, i es mantindran com a branca separada de les versions en català estàndard. La Generalitat Valenciana contribuirà, així mateix, en la traducció de la documentació en línia del projecte GNOME Esta previst que Lliurex es trobi disponible a partir del proper mes de setembre. Per a més informació: http://www.lliurex.net/val/
Recordatori sobre el "Concurs de relats breus de temàtica hacker"
2004-05-11 00:00:00

El proper 24 de maig, a les 24 hores, finalitza el termini d'admissió de textos pel [I Concurs de relats breus de temàtica hacker](http://www.softcatala.org/noticies/0804200490.htm) escrits en llengua catalana, organitzat pel [Servei de Llengües i Terminologia](http://www2.upc.es/slt/) i l'[Escola Politècnica Superior de Castelldefels](http://www-epsc.upc.es/) de la [Universitat Politècnica de Catalunya](http://www.upc.edu/). Els textos tant poden narrar experiències (fites aconseguides, d'intercanvi en xarxa...) com contenir reflexions (patents vs programari lliure, l'ètica del hacker...). Aquest concurs té com a objectiu dignificar la figura del hacker i retornar-li l'esperit original: el de la persona apassionada per la programació que busca la contínua millora en les xarxes i els sistemes informàtics, a partir de la cooperació i la llibertat d'accés al coneixement. Es valorarà tant el contingut com la redacció del relat. Es concediran tres premis: El primer de 300&euros;, el segon de 150&euros; i el tercer de 75&euros;. Hi pot participar qualsevol persona vinculada a la UPC i de qualsevol de les universitats de l'àmbit lingüístic català: alumnes (titulats inclosos) i personal docent i investigador i d'administració i serveis. El relat s'ha de presentar mitjançant el [formulari de participació](http://www2.upc.es/slt/estudiants/formulari.htm) que hi ha a la [web del concurs](http://www2.upc.es/slt/estudiants/index2.htm). El termini d'admissió va començar el passat 23 d'abril, coincidint amb la diada de Sant Jordi, i s'acaba el 23 de maig, a les 24 h. Més informació a la pàgina web del concurs: [www2.upc.es/slt/estudiants](http://www2.upc.es/slt/estudiants) i a l'adreça electrònica [alatac@upc.es](mailto:alatac@upc.es).
Softcatalà presenta la traducció al català del Mozilla Thunderbird 0.6
2004-05-17 00:00:00

Unes setmanes després de la disponibilitat de la [primera versió en català](http://www.softcatala.org/noticies/2904200499.htm) del Mozilla Thunderbird, la 0.5, ja tenim aquí una [nova versió 0.6](http://www.softcatala.org/projectes/mozilla/#thunderbird) d'aquesta potent client de correu i de grups de discussió del projecte Mozilla. De les diferents característiques cal destacar el suport per a múltiples comptes, la detecció i gestió de correu brossa, filtres de correu personalitzables, redacció de missatges en format HTML i una versàtil llibreta d'adreces, Els executables que s'ofereixen per a GNU/Linux i Windows incorporen l'extensió Enigmail traduïda al català, que permet afegir les funcionalitats criptogràfiques de xifratge i signatura que ajuden a garantir una comunicació de correu electrònic privada i segura. Aquests també inclouen l'extensió Recupera tot (Get All Mail) per poder baixar simultàniament correu de diferents comptes. Els programes del projecte Mozilla traduïts al català poden [baixar-se des de la pàgina web de Softcatalà](http://www.softcatala.org/projectes/mozilla/), on també podreu consultar-hi molta informació i ajuda al voltant d'aquest projecte. [Softcatalà](http://www.softcatala.org/) és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a http://www.softcatala.org. <http://www.softcatala.org/projectes/mozilla/>
II Jornades de Programari Lliure a Campos, Mallorca
2004-05-18 00:00:00

Camp.os.Linux el 21 i 22 de maig de 2004 a Campos (Mallorca). Són unes jornades de portes obertes i es faran a Campos (Mallorca, comarca del Migjorn). Tenen el patrocini de l'Ajuntament de Campos, la Fundació IBIT i Git Consultors a més de la col·laboració de la Universitat de les Illes Balears i diverses empreses locals, i que tenen com a objectiu principal la promoció del pogramari Lliure. Es faran xerrades, conferències, debats, demostracions i actes socials per formar, divulgar, intercanviar opinions, escampar dubtes i comprovar de primera mà si són veritat algunes llegendes urbanes sobre Linux. Es tractaran tant qüestions introductòries com avançades. Analitzarem les repercussions tècniques, socials i econòmiques que tindran lloc a mesura que la informàtica oberta sigui més popular. Podeu trobar més informació a <http://jornades.bulma.net> Softcatalà hi estarà present amb una xerrada per part d'en Miquel Piulats (un dels socis fundadors) sobre la tasca feta per Softcatalà.
Softcatalà anuncia la disponibilitat en català de la distribució GNU/Linux Fedora Core 2
2004-05-19 00:00:00

Softcatalà anuncia la [disponibilitat en català](http://www.softcatala.org/projectes/fedora/) de la distribució GNU/Linux Fedora Core 2. El projecte Fedora és un projecte de codi obert desenvolupat col·lectivament, i patrocinat per Red Hat. L'objectiu del projecte és construir un sistema operatiu complet de propòsit general, basat totalment en el programari lliure. Podeu trobar més informació (en anglès) sobre el projecte Fedora a: <http://fedora.redhat.com/>. Aquesta nova versió de la distribució Fedora incorpora de sèrie i, per primera vegada, les traduccions al català de l'instal·lador i les eines de configuració i manteniment, traduïdes per l'equip de Softcatalà. També incorpora les versions en català més recents dels entorns d'escriptori GNOME (2.6) i KDE (3.2.2), així com de l'OpenOffice, traduïdes per les seves respectives comunitats. Aquest sistema operatiu es basa en el nucli Linux (actualment la versió 2.6.6), i virtualment en totes les aplicacions del projecte GNU. Per a més detalls sobre el projecte de traducció consulteu el lloc web <http://www.softcatala.org/projectes/fedora/>. [Softcatalà](http://www.softcatala.org) és una associació sense afany de lucre que treballa per la normalització de la llengua catalana en el sector informàtic relacionat amb internet i les noves tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a [http://www.softcatala.org](Softcatalà).
Baròmetre de l'ús del català a Internet - maig 2004
2004-05-24 00:00:00

[WICCAC](http://wiccac.org), Webmàsters Independents en Català, de Cultura i d'Àmbits Cívics ha publicat l'[actualització corresponent al mes de maig](http://wiccac.org/resum.html) del [Baròmetre de l'ús del català a Internet](http://wiccac.org/webscat.html). Resum de dades destacades:

  * El percentatge global d'ús del català és del 44,73% (baix), un 0,66% superior al del mes passat(44,07%).
  * Hi ha dinou dels trenta-quatre sectors analitzats a l'estudi que tenen un percentatge d'ús del català inferior al 50%.
  * Han incorporat la versió en català dues de les empreses més importants del grup [Agrolimen, Gallina Blanca](http://www.gallinablanca.es) (de manera que no ens sembla totalment satisfactòria) i [Affinity Petcare](http://www.affinity-petcare.com). També ho han fet [Adileva](http://www.xarxallibres.com) (Associació de Distribuïdors de Llibres de la Comunitat Valenciana), el [Festival Primavera Sound](http://www.primaverasound.com) i el [Ministerio de Agricultura, Pesca y Alimentación](http://www.mapa.es).
  * Destaquem també que la`pàgina web de la nova companyia aèria de vols a baix preu [Vueling Airlines](http://www.vueling.com) té versió en català i detecta automàticament la llengua de la configuració del navegador.
  * S'hi han afegit quaranta-set noves webs al detall del baròmetre.
Enllaços d'interès

  * [Baròmetre de l'ús del català a Internet](http://wiccac.org/webscat.html)
  * [Resum de situació](http://wiccac.org/resum.html) a 23 de maig del 2004 
  * [Distincions de WICCAC](http://www.wiccac.org/distincions)
  * [Ressò del Baròmetre](http://wiccac.org/wiccac_enll_barometre.html)
  * [Posa el Baròmetre a la teva web](http://www.wiccac.org/barometre.html)
El Wiktionary: Un diccionari de català en línia
2004-05-31 00:00:00

De la mà de la [Fundació Wikimedia](http://wikimediafoundation.org/), apareix [Wiktionary](http://ca.wiktionary.org/): Un diccionari de català en línia que es redacta progressivament a través de la col·laboració voluntària de tots els internautes. De fet, aquest nou projecte és, tal i com diu la portada de la pàgina web, l'acompanyant lèxic de la [Viquipèdia](http://ca.wikipedia.org/), una enciclopèdia multilingüe en línia que ja té més de 6000 entrades en la versió catalana. Les entrades del Wiktionary, que té versions en moltes altres llengües (entre les quals hi ha el [castellà](http://es.wiktionary.org), [el gallec](http://gl.wiktionary.org) i l'[èuscar](http://eu.wiktionary.org)...) són redactades pels seus visitants i tot el contingut s'allibera sota la llicència [FDL (Free Documentation License)](http://www.gnu.org/copyleft/fdl.html) de la [Free Software Foundation](http://www.gnu.org). La Fundació Wikimèdia té altres projectes interessants, si bé alguns d'aquests projectes encara no tenen una versió en català:

  * [Wikibooks](http://wikibooks.org): Una col·lecció de llibres de text i de manuals lliures. 
  * [Wikiquote](http://wikiquote.org/): Una col·lecció de cites. 
  * [Wikisource](http://sources.wikipedia.org): Font de textos originals de domini públic.
Ara mateix el [Wiktionary](http://ca.wiktionary.org/) incorpora molt poques paraules, ja que el projecte s'ha iniciat durant aquest mes de maig: Esperem, doncs, les aportacions de tothom.
Primer aniversari de PalmCAT
2004-06-03 00:00:00

L'11 de maig del 2003 va néixer [PalmCAT](http://palmcat.org) amb una simple notícia, que es titulava "[Avui comença tot](http://palmcat.blogspot.com/2003/05/avui-comena-tot-b-finalment-comeno-el.html)", amb la icona de la pel·lícula amb aquest títol. A l'agost vam adoptar el nom de PalmCAT i una notícia de Vilaweb ens portava una pila d'enllaços. Al principi, publicàvem el programari als llocs web dels autors mateixos dels programes que adaptaven, però diverses raons pràctiques ens impulsaren a obrir una pàgina de baixada. Poc després compràvem el domini [PalmCAT.org](http://palmcat.org) Avui, dotze col·laboradors de PalmCAT adapten, tradueixen, corregeixen i gestionen els continguts per a informàtica de butxaca en català. A més, estem renovant el nostre espai web per oferir molta més participació i interactivitats als usuaris. En la actualitat, PalmCAT.org ofereix 25 aplicacions i 22 continguts lliures per a ordinadors de butxaca, entre els quals hi ha dos lectors de llibres, un navegador sense connexió, una base de dades, una agenda, un diccionari català-anglès i una novel·la. Sobre el nostre nom Des del primer moment, PalmCAT s'ha marcat com a objectiu la informàtica de butxaca en general, i no només per a la plataforma PalmOne. Quan vam veure que convenia donar un nom a la nostra iniciativa, vam considerar diverses possibilitats. Vam descartar PDACAT, perquè en català els PDA es diuen ordinadors de butxaca, i no se'ns va acudir cap altre opció que fos curta i reflectís els nostres continguts i objectius. Amb les perspectives d'un nou domini exclusivament català, tornem a pensar en un possible canvi de nom i tots els internautes poden participar-ne en la gestació. Agrairem que envieu els vostres suggeriments a l'adreça info@palmcat.org. PalmCAT.org PalmCAT es dedica a l'adaptació de programari al nostre país i, des de fa tres anys, és un actiu usuari dels ordinadors de mà. En tres anys n'ha tingut tres i ha utilitzat milers de programes, la majoria en anglès. Una feina molt professional A PalmCAT mirem de fer servir, el recull de termes de Softcatalà, www.softcatala.org, consultem els nous termes amb el TermCat, www.termcat.com, on hem proposat diverses paraules noves relacionades amb aquest camp. Fem servir la tecnologia de Memòria de Traducció i llegeix els consells de Softcatalà sobre traduccions informàtiques al català. La nostra pàgina web Volem divulgar al màxim aquesta feina perquè serveixi per a algú. Al nostre blog (<http://palmcat.org>) divulguem entre altres activitats les aplicacions en català per al PalmOS.
Xarxa d'Observació de la Societat de la Informació
2004-06-10 00:00:00

La [Xarxa d'Observació de la Societat de la Informació](http://xosi.net) (XOSI) és un esforç col·laboratiu de seguiment, anàlisi i prospecció de la Societat de la Informació, començant per Catalunya. El seu objectiu primordial és identificar [qui és qui](http://wiki.xosi.net) i qui fa què en els sectors relacionats amb la Societat de la Informació. La XOSI és una estructura descentralitzada de nodes i grups de treball sense personalitat jurídica i oberta a qui hi vulgui participar. Raons i objectius:

  * Contribuir a què la informació en l'anomenada Societat de la Informació sigui transparent i arribi als actors socials i al conjunt de la ciutadania. 
  * Contribuir a què la definició de Societat de la Informació i les passes per arribar-hi siguin debatudes i acordades de manera oberta i participativa a tots els nivells, com correspon a una societat democràtica. 
  * Trobar-nos, conèixer-nos, aprendre, debatre i veure si arribem a consensos, propostes i a una agenda pròpia. 
  * Entendre el passat i procurar no repetir errors en el present i el futur. 
La XOSI va néixer com a idea, fa un parell de mesos, i encara es troba lluny de consolidar-se (efectivament, busquem suport i col·laborador@s). La Xarxa compta amb [el suport de diverses persones i col·lectius](http://wiki.xosi.net/index.php/Nodes_de_la_XOSI) i al wiki hi ha més d'un centenar de persones, empreses i organismes identificats.
S'editen 60.000 CD-ROM de CATix, un sistema basat en Knoppix Linux en català. El diumenge 27 de juny, gratis amb l'«Avui»
2004-06-18 00:00:00

La plataforma CATix, el primer paquet informàtic complet que inclou sistema operatiu i programari lliure, totalment gratuït i en català. Actualizació 22/06/2004: Ja es troba disponible la web [Catix](http://www.catix.org) on trobareu més detalls tècnics i resposta a les preguntes més freqüents. La Regidoria de la Ciutat del Coneixement de l'Ajuntament de Barcelona i el TecnoCampus de Mataró han editat 60.000 CD-ROM d'una nova i completa plataforma Linux, que disposa d'un total de 1.200 aplicacions o programes informàtics d'ús lliure, aptes per a ciutadans i empreses. Els CD-ROM es distribuiran durant els propers dies amb un mitjà de premsa escrita. Així, el 27 de juny el diari «Avui» el lliurarà de forma totalment gratuïta. CATix no necessita instal·lació, es pot iniciar des de qualsevol lector de CD-ROM d'un ordinador i permet adaptar la seva programació al perfil i a les necessitats de cada persona, entitat o grup. La diversitat d'aplicacions de les quals disposen els 1.200 programes que inclou la CATix fa que n'hi hagi per a tots els gustos. Des dels paquets ofimàtics OpenOffice 1.1.1 i Koffice 1.3., navegadors com el Mozilla 1.6 o el Konqueror 3.2.2., programes per mirar la televisió, escoltar música o dissenyar pàgines web a d'altres que permeten fer animacions i retocs fotogràfics. D'entre tots aquests, en destaquen els següents: \- Kernel 2.6.6. \- Els navegadors Mozilla 1.6 i Konqueror 3.2.2. \- El programa de missatgeria instantània, Kopete. \- Els paquets ofimàtics OpenOffice 1.1.1 i Koffice 1.3. \- El Kdetv 0.8 útil per mirar la televisió i l'XMMS idoni per escoltar música. \- Quanta Plus 3.2.2 per al disseny de pàgines web; Kino per produir en vídeo i el Blender 2.3.2 per fer animacions en 3D. \- El Xine creat per visionar pel·lícules i l'Kstars per observar els estels. \- El KDE 3.2.2 per a treballs gràfics i el Gimp 2.0 per fer retocs fotogràfics. \- Kdevelope 3.0.2 com a entorn de programació integrat. \- Kalzium, taula periòdica. \- El Kontact 3.2.2 que disposa, entre altres prestacions, de KMail (per a correu), KOrganizer (per a calendari), KAddresbook (agenda), KNotes, KNode (notícies), KPilot (sincronització d'agendes electròniques), Kalarm. \- L'Evolution 1.4.2 és una altra versió amb funcions similars al Kontact. \- Ktouch, el programa específic per aprendre a teclejar. Per a més informació, podeu posar-vos en contacte amb la Regidoria de Ciutat del Coneixement al correu-e [coneixement@mail.bcn.es](mailto:coneixement@mail.bcn.es) o al telèfon 934.027.986.
L'OpenOffice.org cada vegada més útil per a les llengües minoritàries i minoritzades
2004-06-19 00:00:00

El programari lliure ha demostrat ser una eina valuosíssima per a les llengües minoritàries i minoritzades. Ara, a la llarga llista de llenguatges del conegut paquet ofimàtic s'hi afegiran l'occità i l'ainu. Els equips de localització corresponents ja hi han posat fil a l'agulla. L'occità és la llengua pròpia d'un territori que cobreix, aproximadament, un terç del territori de l'Estat francès i la Vall d'Aran. Els ainu són l'ètnia originària del Nord del Japó, històricament perseguida pels seus veïns japonesos. Encara avui dia, el Govern japonès no reconeix la identitat del poble ainu. Podeu trobar més informació en anglès sobre els ainu a: <http://www.openoffice.org/editorial/aynu_team.html>.
La Universitat d'Alacant distribueix 11.000  CD-ROM amb programari de lliure distribució en valencià
2004-06-23 00:00:00

La [Universitat d'Alacant](http://www.ua.es) ha editat un CD-ROM amb programari de lliure distribució que repartirà a partir del setembre del 2004, a través de l'agenda universitària, a tot l'alumnat de primer, al personal d'administració i als serveis (PAS) i al professorat interessat. El CD-ROM també es facilitarà als usuaris que el sol·licitin. El CD-ROM inclou el mateix programari que va ser distribuït amb 'El Periódico de Catalunya', fa uns mesos: l'OpenOffice, el Mozilla, el Firefox, el GIMP, el Winrar, el Leechftp, l'Opera, el WebCopier, l'Abiword, una recopilació d'articles i d'enllaços interessants i un apartat d'ajuda molt complet amb instruccions, dubtes resolts i fòrums de consulta. Durant els mesos de setembre i octubre, l'alumnat de primer curs rebrà una agenda que inclou un CD-ROM amb programari de lliure distribució i en valencià que ha confeccionat [el Secretariat de Promoció del Valencià](http://www.ua.es/spv/promocio/) (Vicerectorat de Convergència Europea i Qualitat) amb la col·laboració del Servei d'Informàtica i la Gerència de la Universitat d'Alacant. La traducció i l'enginyeria del CD-ROM és d'[Softcatalà](http://www.softcatala.org), una associació sense afany de lucre que treballa per la normalització de la llengua catalana en el sector informàtic relacionat amb internet i les noves tecnologies, a partir de la traducció de programari lliure i de distribució gratuïta. Teniu una mostra de la portada en [aquesta imatge](http://www.ua.es/spv/imatges/CD_2004.jpg). Si no sou membres de la comunitat universitària i voleu rebre un CD-ROM, envieu un missatge de correu amb la vostra adreça postal a [s.proval@ua.es](mailto:s.proval@ua.es?=subject:CD-ROM de programari lliure) Indiqueu en l'assumpte: CD-ROM de programari lliure.
BalearWeb rellança el servei de blocs digitals
2004-07-01 00:00:00

El passat mes d'abril BalearWeb va posar en marxa un servei gratuït de blocs. Inicialment el sistema es va instal·lar sobre el programari MovableType, però poc després de la instal·lació, l'empresa desenvolupadora d'aquest programari va decidir canviar la seva política de llicències i l'equip de BalearWeb es va veure obligat a redefinir el servei. El nou projecte [Bloc de BalearWeb](http://bloc.balearweb.net), basat en el programari de codi obert [pLog](http://www.plogworld.org), ha estat desenvolupat conjuntament per [BalearWeb](http://www.balearweb.com) i [qDevel](http://www.qdevel.com), empresa que forma part de l'equip de programació del pLog. El nou sistema web, programat en llenguatge XHTML estricte i complint les directrius WAI d'accessibilitat, té un portal comunitari on hi surten les últimes aportacions dels diaris dels usuaris i, entre altres prestacions, ofereix l'opció d'escollir l'idioma del bloc, possibilitat d'allotjar àlbums de fitxers (fotos, documents, etc.), pàgina dedicada als enllaços preferits, calendari i moltes coses més.

El servei de blocs o bitàcoles, que en anglès s'anomenen 'weblogs', és un sistema interactiu de publicació i administració de continguts que facilita la tasca de creació i manteniment de pàgines a internet. El servei s'adreça tant als usuaris sense coneixements previs d'informàtica, com als usuaris avançats. Els usuaris sense coneixements previs podran publicar les seves pàgines simplement utilitzant formularis. Els usuaris avançats les podran personalitzar tant com vulguin, modificant-ne l'estil, les plantilles, etc. El registre, activació i creació de blocs es fa de manera immediata, amb un procés senzill de registre automatitzat. Tots els interessats a disposar del seu propi bloc, poden registrar-se i començar a publicar continguts a través d'[aquest formulari](http://bloc.balearweb.net/register.php). Més informació: <http://bloc.balearweb.net>
Manifest per aturar la licitació a l'e-catàleg per funcionar només amb l'Internet Explorer
2004-07-01 00:00:00

La [Generalitat de Catalunya](http://www.gencat.net) ha obert un [concurs públic electrònic](http://www.ecataleg.cat365.net/) per a la licitació dels serveis informàtics. L'accés a aquest concurs està restringit als que fan servir l'Internet Explorer i Windows. Donada la important discriminació que això suposa per als usuaris i tècnics d'altres sistemes, s'ha engegat una campanya de recollida de firmes que pretén aturar la licitació electrònica fins que es restaurin les condicions d'igualtat que tot concurs públic ha de tenir. Trobareu la web per inscriure's a [www.bredax.com](http://www.bredax.com/). Esperem que l'activisme digital i la força del moviment associatiu en línia aturin aquesta actitud tant discriminatòria.
Conferència Pedro Reina: «Programari Lliure a l'Ensenyament» (9 juliol)
2004-07-07 00:00:00

Dins la cloenda de l'Escola d'Estiu de l'[Associació d'Ensenyants d'Informàtica de Catalunya (AEIC)](http://www.aeic.es), hem convidat [Pedro Reina](http://www.pedroreina.org/). El títol de la conferència és «Programari Lliure a l'Ensenyament». La conferència d'en Pedro Reina es farà el 9 de juliol de 12.00 a 13.30 a l'edifici Vèrtex de la FIB i estarà oberta a tothom. Us hi esperem Joan de Gracia Vicepresident de l'AEIC http://www.aeic.es
La UOC allibera més material del màster de software lliure
2004-07-10 00:00:00

  
[Ara fa mig any](http://www.caballe.com/categories/linux/2004/01/28.html#a1542), la [UOC](http://www.uoc.edu/) (Universitat Oberta de Catalunya) [va alliberar](http://www.uoc.edu/masters/softwarelibre/cat/materiales.html) part del material utilitzat al [Màster Internacional en software lliure](http://www.uoc.edu/masters/softwarelibre/cat/index.html). Aleshores es va publicar una introducció al software lliure i una introducció al sistema operatiu Linux. [Ara](http://www.caballe.com/2004/07/08.html#a2902) [s'ha ampliat el material lliure](http://www.uoc.edu/masters/softwarelibre/cat/materiales.html) amb tres nous cursos: 

  * Administració avançada de sistema operatiu GNU/Linux (en [format PDF](http://www.uoc.edu/masters/softwarelibre/cat/materials/Admin_GNULinux.pdf) i el [codi font](http://www.uoc.edu/masters/softwarelibre/cat/materials/Admin_GNULinux.tgz)), per Josep Jorba i Remo Suppi.  
 
  * Desenvolupament d'aplicacions web (en [format PDF](http://www.uoc.edu/masters/softwarelibre/cat/materials/Desarrollo_web.pdf) i el [codi font](http://www.uoc.edu/masters/softwarelibre/cat/materials/Desarrollo_web.zip)), per Carles Mateu.  
 
  * Utilitats i eines (en [format PDF](http://www.uoc.edu/masters/softwarelibre/cat/materials/Utilidades_herramientas.pdf) i el [codi font](http://www.uoc.edu/masters/softwarelibre/cat/materials/Utilidades_herramientas.zip)), per Jesús Corrius.

El material és de molta alta qualitat i francament recomanable. Aquest material es distribueix sota la llicència GFDL (GNU Free Documentation License). El material s'ha publicat en castellà, encara que ens consta que s'estan fent gestions per a la seva traducció al català. De tota manera, la llicència GFDL permet l'elaboració de traduccions... algú s'hi anima? :-)
Actuacions de noves tecnologies al Pla d’Acció  de Política Lingüística 2004-2005
2004-07-14 00:00:00

El Govern de la Generalitat de Catalunya ha publicat, recentment, el [Pla d’Acció de Política Lingüística](http://premsa.gencat.net/). Aquest Pla recull un seguit de tretze iniciatives amb l'objectiu de potenciar l'ús social del català i fer fàcil viure en català. El Pla comprèn el període 2004 - 2005 i té un pressupost de 3 milions d'euros. Quant a accions específiques a les noves tecnologies, cal destacar una web amb recursos gratuïts per ajudar a dissenyar webs multilingües que es trobarà disponible a finals d'aquest any. En l'àmbit dels videojocs, cal destacar les negociacions amb les principals multinacionals del sector, per tal de poder gaudir de la localització al català de títols d'èxit comercial i la seva sortida en versió única multilingüe. El Pla també reflecteix l'esforç continuat que s'està fent per tal d'assegurar que les operadores de telefonia a Catalunya (Telefónica, Auna i Vodafone) ofereixin els serveis per defecte en català, així com augmentar l’oferta d’aparells de telefonia mòbils amb menús i aplicacions d’ús en català. El Pla no reflecteix accions específiques per a la promoció del programari en català ni tampoc la creació de recusos lingüístics lliures, un punt d'importància vital pel català, i que es troba recollit a l'Acord de govern de la Generalitat de Catalunya, on diu textualment "Permetre l'accés a tothom amb llicències lliures a la propietat intel·lectual dels recursos lingüístics fets amb fons públics".
CosesPalm, nova bitàcola en català per usuaris de Palm OS.
2004-07-27 00:00:00

CosesPalm és una nova bitàcola en català, nascuda a finals de juny i dedicada, exclusivament, als ordinadors de butxaca que utilitzen el sistema operatiu Palm OS. S'hi tracten temes relacionats amb el desenvolupament d'aplicacions i webs per Palm OS, informàtica de butxaca en català, curiositats, programes i usos concrets. CosesPalm té com objectiu promoure i divulgar en català l'ús dels dispositius Palm. <http://cosespalm.blogspot.com/>
El servidor de Softcatalà cap a la Terra Ferma
2004-07-16 00:00:00

Durant aquest cap de setmana començarem el trasllat del servidor de Softcatalà, actualment físicament situat a Boston (EUA), a la Universitat de Lleida (UdL), fet que permetrà una millor descàrrega dels programes a tots els usuaris i usuàries, tenir-ho sense cost, i més a mà per si requerim fer-ne reparacions o canvis. El trasllat del servidor s'ha inclòs en el conveni de col·laboració que va firmar Softcatalà i la UdL, fa unes setmanes, pel qual la Universitat de Lleida ens acull en les seves instal·lacions i ens proporciona connexió a Internet pel nostre servidor. Com sabeu aquestes operacions són delicades i intentarem que no afecti el funcionament normal de Softcatalà. Us preguem paciència.
'Bits de nit': nou programa a les nits a Catalunya Ràdio
2004-07-21 00:00:00

El proper diumenge, 25 de juliol, s'estrena '['Bits de Nit'](http://www.catradio.com/bitsdenit)' a [Catalunya Ràdio](http://www.catradio.com/). 'Bits de Nit' és un programa, que s'emetrà en directe a Catalunya Ràdio, durant la temporada d'estiu que acaba de començar, les nits de diumenge a dilluns, de 00.30 a 02.00 de la matinada. Els oients poden preguntar com trobar qualsevol informació que els interessi a Internet, respondre els dubtes que es plantegin, i fer recomanacions de pàgines web que puguin ser d'interès general. Qui hi ha darrera del 'Bits de Nit'? Tres periodistes especialitzades en Internet: la Karma Peiró i la Sílvia Llombart a la direcció, i la Lucía Calvo a la producció. Durant el programa, en directe, també s'aniran recollint i comentant les preguntes, respostes o suggeriments rebuts a través del correu electrònic i del xat, al qual es podrà accedir des de la plana web del programa. Així, una consulta rebuda per la ràdio pot ser resposta per la Xarxa i a l'inrevés. El programa continua a la web una vegada ha finalitzat l'emissió. Durant la setmana, es publicaran les preguntes i respostes rebudes dels internautes, i al començament de cada programa, es farà un resum del que ha passat per la pàgina web els darrers set dies. D'aquesta manera, la ràdio reprodueix l'essència d'Internet i Internet serveix de fil conductor i d'enllaç fins a la propera emissió. 'Bits de Nit' és un programa pensat per la temporada d'estiu de Catalunya Ràdio i tindrà una durada de set setmanes, des del proper diumenge 25 de juliol fins al 5 de setembre. Si vols ja pots enviar-nos consultes al correu electrònic: [bits@catradio.com](mailto:bits@catradio.com) les comentarem en directe en el primer programa. (Només a partir de diumenge 25 de juliol, i durant l'emissió del 'Bits de Nit') Per comunicar amb el programa per telèfon, truca'ns al: 93 201 74 74 Si vols fer el 'Bits de Nit' des del xat: <http://www.catradio.com/bitsdenit> Podeu passar aquesta informació a tothom que creieu que li pugui interessar. Les nits de diumenge a dilluns, d'aquest estiu, ens trobem a 'Bits de Nit'!
Softcatalà presenta la traducció al català del Mozilla 1.7.1 per a Windows, Mac, GNU/Linux
2004-07-23 00:00:00

Softcatalà presenta la traducció al català del Mozilla 1.7.1 per a Windows, Mac, GNU/Linux i altres versions de Unix. Mozilla és el nom del projecte de programari lliure creat al voltant de la comunitat [mozilla.org](http://www.mozilla.org), que des de fa més de cinc anys està treballant en la creació d'un conjunt d'eines de treball a Internet, entre les que s'inclouen un navegador, un editor d'HTML, un programa de xat i un client de correu electrònic. El Mozilla, resultat d'aquesta tasca, permet explorar els continguts d'Internet, enviar i rebre correu electrònic, consultar i participar en els fòrums de discussió i crear pàgines web; tot això ja es pot fer en català i d'una manera senzilla, intuïtiva i eficaç que pretén aprofitar al màxim les possibilitats actuals que ens ofereix Internet. Els usuaris habituals de versions anteriors podran comprovar que aquesta darrera versió ofereix noves opcions i que és plenament configurable; també notaran importants millores en el programa de gestió del correu. Com a novetats, la versió 1.7.1 millores en l'editor de pàgines web, en la navegació per perstanyes, i una millora general del rendiment i compatibilitat. Aquesta nova versió en català del Mozilla es pot descarregar gratuïtament des de qualsevol dels [servidors que trobareu al web ](http://www.softcatala.org/projectes/mozilla/), on es poden consultar les instruccions d'instal·lació i les preguntes més freqüents sobre el funcionament d'aquest programa. Softcatalà és una associació sense afany de lucre que treballa per la normalització de la llengua catalana en el sector informàtic relacionat amb Internet i les noves tecnologies a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Salou rebutja introduir gradualment el programari lliure
2004-08-26 00:00:00

Avui he vist amb tristesa i indignació com l'[Ajuntament de Salou](http://www.salou.org/) rebutjava una moció que propugnava l'ús de programari lliure i en català en els seus ordinadors A l'equip de govern no li dol la important despesa econòmica que costen les llicències de sistemes operatius, paquets ofimàtics i altres -que paguem els ciutadans-, ni qüestiona la innegable dependència que suposa disposar del 100% de programari propietari, en un altíssim percentatge de Microsoft. Aquesta empresa gaudeix d'un tracte inigualable, "s'adjudica" sucosos contractes amb l'Administració sense concurs públic. Per l'equip de govern tampoc te cap importància que, tret d'un parell d'ordinadors on s'està "provant" el Windows en català, en la pràctica totalitat s'utilitzi el castellà. S'ha arribat a escoltar que veure el sistema operatiu en català resulta "xocant" a segons qui, per la manca de costum. Tot plegat pot qualificar-se d'esperpèntic pel gran desconeixement mostrat pels qui governen Salou als inicis del segle XXI. Ni tan sols s'han mostrat disposats a introduir programari lliure i més respectuós amb la llengua catalana en indrets com la Biblioteca Pública Municipal o el Punt d'Informació Juvenil, llocs on, amb la participació dels joves, es podria teixir un altre futur en aquest camp. Sens cap dubte, s'ha perdut una oportunitat d'avenç important en un nucli com Salou, que, un cop més, veu com el seu Ajuntament menysprea l'assoliment de cap lideratge en el Camp de Tarragona.
Les llengües minoritzades, també tenen el seu espai a internet
2004-09-04 00:00:00

Construir una enciclopèdia és una tasca molt laboriosa. Difícilment es pot fer sense les ajudes pertinents de les administracions públiques. Per això mateix, les llengües minoritzades ho poden tenir realment difícil per obtenir recursos per als seus parlants. Fins ara, ens sorprenia veure com poden ser acollides aquestes llengües a internet en projectes com la Viquipèdia ([en.wikipedia.org](http://en.wikipedia.org)) i com era possible que llengües minoritzades com el català ([ca.wikipedia.org](http://ca.wikipedia.org)), basc ([eu.wikipedia.org](http://eu.wikipedia.org)) i el gallec ([gl.wikipedia.org](http://gl.wikipedia.org)) tinguessin tantes facilitats a Internet quan a fora de la xarxa és tan difícil obtenir tantes coses. No content a donar cobertura a aquestes llengües des de fa poc, la Viquipèdia també n'està donant a les llengües de l'Estat espanyol que de tant minoritàries no tenen quasi ni reconeixement administratiu. Ens estem referint a l'asturià ([ast.wikipedia.org](http://ast.wikipedia.org)) i l'aragonès ([an.wikipedia.org](http://an.wikipedia.org)) dues llengües que, tal i com van les coses, aconseguiran amb el voluntariat el que totes les administracions els han negat: tenir la seva primera enciclopèdia en la seva pròpia llengua. Perquè tot això es basa en el voluntariat, i és el voluntariat el que manté vora d'un centenar d'enciclopèdies en diferents llengües i que aconseguirà que aquest mateix mes, el projecte global arribi al milió d'articles. Cada any s'hi sumen més llengües i es duplica el nombre d'articles. I no sembla que hagi de parar. Si voleu conèixer més detalls sobre la Viquipèdia, podeu llegir l'article [La Viquipèdia: l'enciclopèdia lliure en català](http://www.softcatala.org/articles/article31.htm).
Google no celebra la Diada
2004-09-10 00:00:00

A Softcatalà, fa tres anys, vam decidir donar suport a la proposta de nombrosos usuaris i usuàries que l'11 de setembre volen veure el logotip del [Google](http://www.google.com) catalanitzat, atès que aquest popular cercador va fer-se ressò de la festa nacional francesa el 14 de juliol i també de la suïssa l'1 d'agost, entre d'altres. Per tant, [vam demanar](http://www.softcatala.org/cagoogle/) a Google que durant la Diada mostrés un logotip específic per commemorar l'11 de setembre. La campanya va recollir més de 25.000 signatures. Malauradament, l'any 2001 va ser el mateix dels tràgics incidents als Estats Units, i sembla que aquesta data quedarà marcada per aquests fets per als nord-americans. Enguany, hem tornat a fer la petició sense gaire èxit. L'esperança és l'últim que es perd. La Malla [comenta també](http://www.lamalla.net/canal/11setembre2004/curiositats/article.asp?id=155858) la notícia.
Mostra de programari lliure en català per la Mercè a Barcelona el 24, 25 i 26 de setembre
2004-09-20 00:00:00

Els dies 24, 25 i 26 de setembre, amb motiu de les festes de la Mercè, la regidoria de Ciutat del Coneixement, amb la col·laboració de l'Institut Municipal d'Informàtica, presenta B Software en un estand al passeig de Gràcia de Barcelona cantonada ronda de Sant Pere. B Software és una iniciativa que vol fer públics els treballs en curs per tal d'impulsar l'ús de programari lliure als sistemes d'informació de l'ajuntament i a totes les eines informàtiques emprades pels treballadors municipals. A aquest efecte, es mostraran els prototips d'estació de treball i de servidors dissenyats per donar servei als treballadors i usuaris dels Centres Cívics Municipals, els primers que experimentaran la migració al programari lliure. Aquests prototips han estat elaborats amb el patrocini i col·laboració de les empreses Novell, Kemit i T-Systems. D'altra banda, l'empresa barcelonina FuturLink hi presentarà un punt d'accés desenvolupat amb tecnologia Bluetooth i un sistema operatiu basat en Linux embedded, que oferirà continguts adreçats a mòbils d'última generació. I al mateix temps, es faran demostracions de la distribució de Linux en català CATix 1.0, i s'hi presentarà diverses vegades el Linuxshow, un espectacle per atansar el programari lliure a la ciutadania. Un conjunt d'activitats que, juntament amb la presència de diverses empreses, associacions i particulars, com la del "gurú" brasiler [Marcelo d'Elia Branco](http://www.softcatala.org/articles/article33.htm), convertirà l'estand de B Software en un punt de trobada de tota la comunitat relacionada amb el programari lliure. Per a més informació us podeu posar en contacte amb la regidoria de Ciutat del Coneixement per telèfon al 934 027 986 o al correu electrònic a mpuigdomenech@mail.bcn.es Actualització: A la tarda el dia 24 a l'estand en Francesc Dorca de Softcatalà farà una xerrada sobre la versió en català de l'OpenOffice.org
Jornada de presentació de les llicències de Creative Commons
2004-09-24 00:00:00

El proper divendres 1 d'octubre es presentaran les llicències de [Creative Commons](http://creativecommons.org/) (CC) en la seva [versió en llengua catalana](http://creativecommons.org/projects/international/es-ca/) i adaptada al marc jurídic de l'estat espanyol. L'acte es farà a l'Aula Magna de la [Universitat de Barcelona](http://www.ub.edu), a la Gran Via de les Corts Catalanes, i serà presentat pel senyor Oriol Ferran i Riera, Secretari General de [Telecomunicacions i Societat de la Informació de la Generalitat de Catalunya](http://www10.gencat.net/dursi/AppJava/home.jsp?area=3). La [Universitat de Barcelona](http://www.ub.edu) ha liderat el projecte d'introducció de les llicències de Creative Commons a l'estat espanyol, des que la tardor de 2003 va signar un conveni de col·laboració. El projecte ha consistit a adaptar les llicències a la jurisdicció espanyola, seguint la llei de Propietat intel·lectual i a traduir els textos al castellà i al català. Els redactats finals són el resultat d'una discussió pública que s'ha desenvolupat a través d'una llista on hi ha col·laborat persones de tot l'Estat i de tots els àmbits. A continuació és fa constar el programa de la Jornada a la que esteu convidats a assistir. Aquesta invitació podeu fer-la extensiva a qui considereu interessat en el tema:10.00| Presentació de la jornada  
Oriol Ferran i Riera, Secretari General de Telecomunicacions i Societat de la Informació  
---|---  
10.15| Creative Commons i el projecte d'internacionalització iCommons  
Christiane Asschenfeldt, Coordinadora de International Commons  
   
11.00| Carta a Hipàtia  
Carlos Sánchez Almeida, advocat i col·laborador de CC-Espanya i CC-Catalunya  
   
11.30| Pausa cafè  
   
12.00| Taula rodona: Noves formes de publicar i difondre la cultura Moderador: Pepe Cervera, Periodista especialitzat en Internet i blogger Pau Alsina, codirector i editor d'ArtNodes (UOC) Javier Candeira, periodista, fundador de Barrapunto Joan Duran, Servei de Publicacions UB Jordi Prenafeta, poeta i responsable de l'Àgora Literària dels Països Catalans Cristóbal Urbano, Departament de Biblioteconomia i Documentació, UB
Xerrada: Programari lliure i llengües minoritzades. 24 de setembre
2004-09-22 00:00:00

[Vilaweb Badalona](http://www.vilaweb.com/badalona/) organitza divendres, 24 de setembre, a les vuit del vespre una xerrada a càrrec d'en Jordi Mas, de Softcatalà amb el títol «Programari lliure i llengües minoritzades: una oportunitat impagable». L'acte es farà al local de l'Associació de Veïns del Centre, carrer Magatzem 37. Es tractarà de la primera de les activitats del [Correllengua 2004](http://www.correllengua.org/) a Badalona. SOBRE QUÈ ENS PARLARÀ ? Amb l'adveniment d'Internet, el programari lliure s'ha consolidat com a alternativa, tècnicament viable i econòmicament sostenible, al programari de propietari. Llengües com el bretó, el gallec, el gaèlic o el català han tingut un desenvolupament molt escàs en el món del programari propietari per les limitacions que imposa. En contraposició amb això, en el món del programari lliure aquestes llengües s'han desenvolupat amb un èxit notable. Analitzarem els avantatges del programari lliure per les llengües minoritzades i l'estat actual de la situació en el cas del català. La xerrada tindrà com a pròleg una presentació, d'un quart d'hora, del projecte de Vilaweb Badalona, l'edició local de Vilaweb líder en audiència.
Taula rodona sobre ciberdrets a Mataró
2004-10-14 00:00:00

L'[ASSL (Asociación de Soporte al Software Libre)](http://www.assl-site.net/), [Mataró Wireless](http://www.matarowireless.net/) i el [Tecnocampus Mataró](http://www.tecnocampus.com/) organitzen el proper dissabte 16 d'octubre una taula rodona sobre ciberdrets, on es tractaran temes com ara el compartiment de fitxers, el nou codi civil, el cànon de la SGAE, el compartiment de l'ample de banda de les xarxes sense fils, etc... Hi participaran Javier Candeira ([Barrapunto](http://barrapunto.com)), Martí Manent ([Derecho.com](http://www.derecho.com)), Carlos Atarés ([Hispalinux](http://www.hispalinux.es)) i Alfredo Romero (OpenService). La taula rodona es farà a l'[Escola Universitària Politècnica de Mataró](http://www.eupmt.es/). Per a més informació, consulteu la web de la [3a setmana de les noves tecnologies per a tothom](http://web.tecnocampus.com/setmana2004/).
Conclusions i ponències de les II Jornades sobre el català a les Noves Tecnologies
2004-10-15 00:00:00

Softcatalà ha publicat avui mateix les les conclusions i les ponències de les II Jornades sobre el català a les noves tecnologies que es poden trobar a [la web de Softcatalà](http://www.softcatala.org/jornades/2004/ponencies/). Softcatalà és una associació sense afany de lucre que treballa per a la normalització de la llengua catalana en el sector informàtic relacionat amb Internet i les Noves Tecnologies, a partir de la traducció de programari lliure i de distribució gratuïta. Per a més informació sobre els programes que aquesta associació ha traduït al català, podeu consultar el seu lloc web a <http://www.softcatala.org>.
Nova llista de correu pels usuaris de l'Skype en català
2004-10-18 00:00:00

A l'apartat de [llistes](http://www.softcatala.org/llistes) de Softcatalà s'ha creat una nova llista per a l'Skype en català. L'objectiu de la llista és, d'una banda, que els usuaris puguin comunicar-se entre ells per comentar qualsevol cosa, i de l'altra, anar actualitzant i millorant la traducció feta per en [David Valls](http://www.david.valls.name). Els arxius de la llista poden ser consultats mitjançant [Mail-Archive](http://mail-archive.com). [L'Skype](http://www.skype.com) és un programa gratuït de telefonia per internet (VoIP) i missatgeria instantània seguint el protocol d'igual a igual (P2P) fet pels creadors del programa KaZaA. A banda de poder fer trucades de veu de franc entre els seus usuaris, es poden fer trucades a telèfons fixos i mòbils d'arreu del món a uns preus molt competitius, mitjançant el servei SkypeOut. Cal destacar-ne la facilitat d'instal·lació, ús i qualitat de la veu.
Congrés Internacional "Cap a Quina Societat del Coneixement?"
2004-10-17 00:00:00

L'[Observatori per a la Cibersocietat](http://www.cibersociedad.net/) (OCS), una entitat sense afany de lucre constituïda com una comunitat-xarxa d'experts i interessats en les TIC i Internet, nascuda i liderada des de Catalunya, celebrarà del 2 al 14 de Novembre el seu [IIn Congrés Internacional Online de l'Observatori per a la Cibersocietat: Cap a quina societat del coneixement](http://www.cibersociedad.net/congres2004/index_ca.html). Acabada la recepció de comunicacions, el 14 d'octubre, es poden donar aquestes dades: 3.000 inscrits (es preveu una assistència aproximadament d'entre 4.000 i 6.000 persones) que participaran activament en els debats organitzats als 77 Grups de Treball, amb més de 400 comunicacions o ponències. Els inscrits pertanyen a mes de 50 estats diferents. El congrés es celebra en 5 versions idiomàtiques, entre les quals es troben el català i el gallec. És, doncs, una gran oportunitat per fer arribar al món l'existència del català a Internet. Podem destacar, per als visitants i usuaris de Softcatala.org, aquest Grups de Treball:

  * (GT-86) - La llengua catalana a la Societat del Coneixement Software Lliure  
 
  * (GT-87) - Software Lliure  
 
  * Dret a la propietat intel·lectual i Internet  
 
  * (GT-91) - Una Societat del Coneixement accessible per a tots TIC, poder i control social

La inscripció es lliure, gràcies al suport de diverses institucions catalanes que en són sòcies organitzadores. Però què és un Congrés ONLINE? Un congrés ONLINE és un espai electrònic especialment dissenyat per a la presentació i l'intercanvi d'anàlisis, reflexions, recerques i experiències de persones de perfils diversos i interessades en temàtiques similars d'arreu del món. Persones que potser mai coincidirien físicament ni tindrien l'oportunitat d'intercanviar aquestes experiències i coneixements i que, durant un temps limitat, ho fan en línia. Com en el cas dels congressos presencials, el debat es genera a partir de les ponències i de les comunicacions presentades als diferents Grups de Treball (GT). El seu objecte, l'enfocament i dinàmica dependran dels criteris de les coordinacions de cada grup, d'acord amb la filosofia i objecte del congrés descrits a la línia editorial del congres. La moderació de l'activitat i l'avaluació de les comunicacions de cada grup són responsabilitat de les coordinacions dels grups de treball. L'organització del congrés es responsabilitza de la seu electrònica, les metodologies i ritmes de treball i, en general, d'una tasca possibilitadora. Així, conceptualitza i administra les eines telemàtiques d'interacció per tal que els GT puguin desenvolupar la seva activitat de manera autònoma, però en un entorn integrat i que potencia la relació amb altres temàtiques i GT afins. La participació en el congrés es diferencia radicalment de la participació en altres àmbits de debat existents a la xarxa i que tècnicament tenen una base similar: fòrums, llistes de distribució, grups de notícies, etc., però amb unes condicions i metodologia de treball peculiar que el fan, senzillament, diferent. Us hi esperem a tots. ;-)